Kázeň z ev. Sl. Božích v Bratislave (NK), ) Nový rok, 1.1.2023, 8.30/10.00 s VP (604, 484,) ES 71, 73, 36, 68, Antifóna 24; Žalm 121; evanj.: Lukáš 2, 21

1. Mojžišova 16, 13: *„Ty si Él Róí (Boh, ktorý ma vidí).“*

**Milí bratia, milé sestry, drahí priatelia v Kristovi!**

K najvýznamnejším dielam literatúry 20. storočia patrí **román 1984**. Vznikol v r. 1949 – teda nedlho po skončení 2. svetovej vojny. Anglický spisovateľ George Orwell v ňom **varuje pred totalitným štátom**. Pred režimom, ktorý všetko striktne kontroluje a ktorý potláča akúkoľvek osobnú slobodu. Práve z tohto románu pochádza okrídlená veta: **„Veľký brat ťa sleduje!“**

Aj  Hagar, slúžka Abrámovej manželky Sáraje, vraví: *„Ty si Boh, ktorý ma vidí.“* Tento svoj výrok o Hospodinovi však mieni v celkom inom význame, než aký je vo vete: „Veľký brat ťa sleduje.“

**Hagar spoznáva, že** **Boh z nej síce tiež nespúšťa oči, no cíti, že Hospodin to robí pre jej dobro – z dôvodu, že jej údel Mu nie je ľahostajný.** Hospodin nekoná v obave o svoju moc ako úradník totalitného štátu. Nepočína si ako väzenský dozorca, ktorú všetkých sleduje, aby ich mal pod kontrolou a manipuloval nimi.

Keď **Hagar** hovorí: *„Ty si Boh, ktorý ma vidí“*, **svedčí o Bohu, ktorý sa na ňu díva láskyplným, milujúcim a starostlivým pohľadom.** Jej slová sú vyznaním o Bohu, ktorý má riešenie pre naše problémy skôr, ako si uvedomíme, že sme v nich uviazli.

**Hagar** sa ocitla vskutku v **nezávideniahodnej situácii.** Nachádza sa v nesmiernych ťažkostiach. Je na úteku od svojej bezdetnej panej Sáraje, ktorá s ňou zaobchádzala tak tvrdo, že Hagar **ušla do púšťe. Čakala by tam na ňu istá smrť.**

Čo bolo príčinou príkreho správania Sáraje k Hagar? – Konflikt medzi nimi dvomi.

Sáraji a jej mužovi Abrámovi Pán Boh prisľúbil potomka, no dieťatko dlho neprichádzalo. **Sáraj bola nedočkavá. Vo viere netrpezlivá. Chcela postupovať rýchlejšie**. Ponúkla Abrámovi, aby dieťa splodil s jej otrokyňou Hagar. V oných časoch to nebolo čosi neobvyklé.

No **snaha postupovať rýchlejšie ako Boh, je pokušením.**

Sáraj si pomyslela: Nebudem čakať, kým sa Hospodinovi konečne uráči..., pomôžem si sama. Ja to zariadim to rýchlejšie ako Boh. Dnes by niektorí povedali: Pomôž si človeče, aj Pán Boh ti pomôže... Takúto vetu však v Písme sv. nenájdeme.

**Keď sa domnievame, že naše postupy sú efektívnejšie ako Božie, prinesie to sklamanie namiesto radosti a ďalšie komplikácie namiesto riešenia.**

Abrám s Hagar dieťa vskutku počal, no Hagar teraz hľadí svoju pani povýšenecky. Hrá sa na kráľovnú matku Dáva Sáraji pocítiť: som v požehnanom stave, kým ty nie si matka. Sáraj sa ocitá na vedľajšej koľaji.

**Sárajinou snahou je: všetko pre rodinu. Jej úsilie, ktorému chce podriadiť dokonca i Hospodinove plány, však neprinesie riešenie, ale ešte viac ťažkostí, než pôvodný problém bezdetnosti.**

Sáraj je na Hagar tvrdá. Hagar od nej radšej zuteká. **Keď sa táto tehotná otrokyňa túla púšťou, má smrť bezprostredne pred očami.** Hospodin posiela svojho anjela. Ten Hagar povzbudí, aby sa vrátila späť k Abrámovi a Sáraji.

V dramatickej situácii Hagar vyznáva o Hospodinovi: *„****Ty si*** *Él Róí (****Boh, ktorý ma vidí****).“* Vyriekne slová, ktoré sú **biblickým heslom pre nadchádzajúci rok 2023.**

Ako to v živote býva, aj nový rok 2023 sotva prinesie 365 iba pohodových, bezproblémových dní. Pravdepodobnej-šie je, že v ňom môžu prísť dni – nastať situácie, v ktorých nebudeme vidieť východisko a azda ani svetielko na konci tunela. Práve v takýchto situáciách si smieme vierou privlastniť slová Hagar: *„Ty si Boh, ktorý ma vidí.“*

**Boh nás nesleduje ako špión. No pozná nás a sme pre Neho dôležití. Vie, čo je pre nás najlepšie. Má pre nás pripravené riešenia.** Denne nás chce osloviť, prihovoriť sa nám – len aby sme i my denne otvorili svoju Bibliu, boli ochotní počúvať Božie slovo.

Bohu nie sme Mu ľahostajní.  **Pozná nás, nespúšťa nás z očí. Nikdy nie sme sami, hoci by sa zdalo, že Boh so svojou pomocou mešká.**

**On nás počúva. Ujíma sa nás. Je Bohom, ktorý nás vidí.**

**Vie o našich pochybnostiach, obavách.**

**Vie o úzkostiach a strachoch nás, súčasných ľudí.** Pozná či túžime po Jeho blízkosti, či hľadáme svoje, alebo tie Jeho riešenia. **Vidí aj nás, teba, mňa, cirkev, našu krajinu i svet.**

V Ježišovi Kristovi prišiel k nám ako jeden z nás, aby s nami trpel a otvoril nám plnosť života.

Zároveň **nás povoláva, aby sme i my žili s otvorenými očami pre potreby ľudí okolo nás. Boh sa na nás s láskou díva, vidí nás, aby sme – Ním inšpirovaní – sa aj my dívali na ľudí pohľadom lásky, súcitu a milosrdenstva.**

Pán nás pozýva nás, aby sa nový **rok 2023** stal **rokom dôvery** v Jeho blízkosť. – Blízkosť Boha, ktorý nás vidí – i **rokom, keď si ako ľudia budeme vzájomne blízki.** Amen.

*Použitím viacerých prameňov:* **Martin Šefranko, evanjelický a. v. farár**